Onnie verdwyn terwyl sy vir vriendin wagJayde Panayiotou. Foto: Verskaf JONGSTE: Jayde se liggaam is Woensdagoggend gevind. Klik hier om meer te lees. Jayde Panayiotou (28) van Port Elizabeth het Dinsdagoggend voor die veiligheidskompleks waar sy woon vir haar vriendin gewag om haar op te laai, toe sy spoorloos verdwyn het. Toni Inggs, Jayde se suster, het aan Maroela Media gesê Jayde het omstreeks 06:30 buite die Stellen Glen-veiligheidskompleks in Kabega Park gestaan en wag vir haar vriendin om haar op te laai vir werk. Volgens Inggs het Jayde en die vriendin op WhatsApp gesels en die vriendin het laat weet sy is amper daar. Jayde het egter nooit die laaste boodskap gelees nie waarna die vriendin haar probeer bel het en agtergekom het haar foon was af. Daar is later geld uit Jayde se bankrekening onttrek in Kwanobuhle buite Uitenhage. Jayde is ŉ onderwyseres in Uitenhage en sy en haar vriendin maak weekliks beurte met saamrygeleenthede. Volgens Inggs het inwoners van die veiligheidskompleks glo gesien dat Jayde ŉ grys baadjie aangehad het. Ao. Alvin Labans, woordvoerder van die polisie, het bevestig dat daar geld uit Jayde se bankrekening onttrek is. Hy het gesê ŉ saak is aanhangig gemaak en dat die polisie dit ondersoek. Hy kon nie in dié stadium bevestig of daar moontlik kringtelevisiekameras by die kompleks is waar Jayde woon en of die beeldmateriaal al nagegaan is nie.